Document ID: 32006D0653

KOMISSION PÄÄTÖS,
tehty 25 päivänä syyskuuta 2006,
poikkeuksen myöntämisestä Kyproksen tasavallalle eräistä Euroopan parlamentin ja neuvoston direktiivin 2003/54/EY säännöksistä
(tiedoksiannettu numerolla K(2006) 4177)
(Ainoastaan kreikankielinen teksti on todistusvoimainen)
(2006/653/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sähkön sisämarkkinoita koskevista yhteisistä säännöistä ja direktiivin 96/92/EY kumoamisesta 26 päivänä kesäkuuta 2003 annetun Euroopan parlamentin ja neuvoston direktiivin 2003/54/EY (1) ja erityisesti sen 26 artiklan 1 kohdan,
ottaa huomioon Kyproksen tasavallan 28 päivänä kesäkuuta 2004 jättämän hakemuksen,
on ilmoittanut jäsenvaltioille kyseisestä hakemuksesta,
sekä katsoo seuraavaa:
(1)
Kyproksen tasavalta jätti 28 päivänä kesäkuuta 2004 komissiolle hakemuksen, jossa se pyysi poikkeusta direktiivin 2003/54/EY 21 artiklan 1 kohdan b alakohdan säännösten soveltamisesta 31 päivään joulukuuta 2008 asti ja 21 artiklan 1 kohdan c alakohdan säännösten soveltamisesta 31 päivään joulukuuta 2013 asti. Mainitun direktiivin 26 artiklan 1 kohdassa valtuutetaan tällaisten hakemusten tekeminen.
(2)
Alun perin toimitetut tiedot eivät olleet riittäviä hakemuksen arvioimiseksi. Lisäksi kulutusta koskevat tiedot sisälsivät myös joitakin Kyproksen pohjoisosaa koskevia tietoja. Liittymissopimuksen Kyprosta koskevassa pöytäkirjassa N:o 10 olevan 1 artiklan 1 kohdan nojalla Kyproksen pohjoisosaa koskevia lukuja pidettiin merkityksettöminä tutkimuksen kannalta. Kypros toimitti pyydettäessä lisätietoja.
(3)
Kyproksen tasavaltaa voidaan pitää direktiivin 2003/54/EY 2 artiklan 26 kohdassa määriteltynä ”pienenä erillisenä verkkona”. Kyseisen säännöksen mukaan pieni erillinen verkko tarkoittaa mitä tahansa verkkoa, jossa kulutus oli alle 3 000 gigawattituntia vuonna 1996 ja jossa alle 5 prosenttia vuosikulutuksesta on peräisin yhteyksistä toisiin verkkoihin. Kulutus oli Kyproksessa 2 315,3 gigawattituntia vuonna 1996. Kyproksen tasavallan sähköverkko on erillinen, eikä se ole yhteyksissä muihin verkkoihin.
(4)
Hakemukseen liitetyt ja myöhemmin toimitetut asiakirjat sisälsivät riittävästi todisteita siitä, ettei tällä hetkellä ole mahdollista saavuttaa kilpailukykyisiä sähkömarkkinoita koskevaa tavoitetta, kun otetaan huomioon saaren sähkömarkkinoiden koko ja rakenne ja se, että mahdollisuus yhdistää maan sähköverkko jonkun toisen jäsenvaltion kantaverkkoon on vähäinen. Markkinoiden välitön avaaminen aiheuttaisi huomattavia ongelmia erityisesti sähköntoimitusten varmuudelle.
(5)
Kyproksen sähköviranomainen ECA on tällä hetkellä ainoa luvan saanut sähköntoimittaja Kyproksessa. Ympäristönäkökohtien vuoksi tehty hallituksen päätös lisää ECA:n paineita monipuolistaa energialähdevalikoimaa, joka on tällä hetkellä painottunut raskaiden polttoaineiden käyttöön. Tämän vuoksi vaaditaan, että sähköä aletaan tuottaa myös maakaasulla. ECA on suostunut rakentamaan maakaasua käyttäviä kombilaitoksia vuonna 2010. Tällaiset pakolliset investoinnit lisäävät ECA:n taakkaa ja asettavat sen epäedulliseen asemaan sen kilpailijoihin nähden.
(6)
Lisäksi hallitus tarjoaa runsaita kannustimia uusiutuviin energialähteisiin, erityisesti tuulivoimaan, aurinkoenergiaan ja biomassaan, tehtäville investoinneille. Yksityinen sektori on ollut asiasta erittäin kiinnostunut. Uusiutuvilla energialähteillä tuotettu sähkö asetetaan etusijalle sähköverkossa. Uusituvilla energialähteillä tuotetun sähkön rajoittamaton käyttö aiheuttaisi kuitenkin ongelmia sähköverkon vakaudelle ja toimintavarmuudelle.
(7)
Markkinoiden avaaminen edellyttäisi väistämättä jakelujärjestelmän kallista kunnostusta verkon luotettavuuden ja turvallisuuden lisäämiseksi. Tämä johtaisi puolestaan tariffien nousuun, mikä lisäisi lopullisilta kuluttajilta perittäviä hintoja. Tällä hetkellä merkityksellinen kilpailu ei ole mahdollista.
(8)
Komissio on tutkinut Kyproksen tasavallan hakemuksensa tueksi esittämät perustelut ja on vakuuttunut siitä, etteivät poikkeus ja sen soveltamisehdot estä direktiivin 2003/54/EY tavoitteiden saavuttamista.
(9)
Sen vuoksi Kyproksen tasavallan pyytämä poikkeus voidaan myöntää.
(10)
Vaikka hakemus antaa todellisen kuvan nykytilanteesta, siinä ei oteta huomioon keskipitkällä ja pitkällä aikavälillä mahdollisesti tapahtuvaa kehitystä, joka saattaa johtaa suuriin muutoksiin. Tilannetta olisi sen vuoksi tarkasteltava uudelleen säännöllisesti,
ON TEHNYT TÄMÄN PÄÄTÖKSEN:
1 artikla
Myönnetään Kyproksen tasavallalle poikkeus direktiivin 2003/54/EY 21 artiklan 1 kohdan b ja c alakohdan soveltamisesta.
Poikkeus direktiivin 2003/54/EY 21 artiklan 1 kohdan b alakohdan soveltamisesta on voimassa 31 päivään joulukuuta 2008.
Poikkeus direktiivin 2003/54/EY 21 artiklan 1 kohdan c alakohdan soveltamisesta on voimassa 31 päivään joulukuuta 2013.
2 artikla
Komissio voi kumota myöntämänsä poikkeuksen, jos Kyproksen tasavallan sähköalalla tapahtuu suuria muutoksia.
Tätä varten Kyproksen on seurattava sähköalan kehitystä ja ilmoitettava komissiolle mahdollisista merkittävistä muutoksista, kuten uusista tuotantoluvista, uusista toimijoista markkinoilla, hintamuutoksista ja uusista infrastruktuurisuunnitelmista, jotka saattavat antaa aihetta tarkastella poikkeusta uudelleen.
Lisäksi Kyproksen tasavallan on toimitettava komissiolle yleiskertomus kahden vuoden välein viimeistään 31 päivästä joulukuuta 2007 alkaen. Kertomuksessa on annettava tietoja tariffi- ja hinnoittelupolitiikasta sekä poikkeuksen johdosta toteutetuista toimenpiteistä, joilla pyritään suojaamaan kuluttajien etuja.
3 artikla
Tämä päätös on osoitettu Kyproksen tasavallalle.
Tehty Brysselissä 25 päivänä syyskuuta 2006.

Labels: 18
15
14